Aku Räty (jääkiekkoilija)

Aku Veikka Juhani Räty (s. 5. heinäkuuta 2001 Oulu) on suomalainen jääkiekkoilija, joka pelaa SM-liigajoukkue Kärpissä. Hän on pelipaikaltaan oikea laitahyökkääjä. Räty laukoo oikealta.
Ura.
Seuraura.
Räty on Kärppien kasvatti. Hän siirtyi kaudeksi 2015–2016 Kiekko-Laserin C-nuoriin, mutta palasi kesken kauden Kärppien C-nuoriin. Kaudella 2016–2017 hän oli C-nuorten SM-karsinnoissa joukkueensa paras pistemies, maalintekijä ja syöttäjä tehoilla 20+23=43. C-nuorten SM-sarjan runkosarjassa Räty oli 21 syöttöpisteellään Kärppien paras syöttäjä pikkuveljensä Aatu Rädyn kanssa. Hän voitti kauden päätteeksi C-nuorten SM-hopeaa. Räty valittiin sarjan tähdistökentälliseen. 
Kaudella 2017–2018 Räty oli Kärppien B-nuorten paras pistemies ja syöttäjä tehoilla 18+36=54, joilla hän sijoittui koko B-nuorten SM-sarjan pistepörssissä toiseksi edellään vain Tapparan Jami Krannila. Pudotuspeleissä Räty oli kolmella osumallaan joukkueensa paras maalintekijä Miko Pietilän kanssa. Hän voitti kauden päätteeksi SM-pronssia ja hänet valittiin B-nuorten SM-sarjan ensimmäiseen tähdistökentälliseen. Kaudella 2018–2019 Räty oli Kärppien A-nuorten neljänneksi paras pistemies tehoilla 19+26=45. Räty voitti kauden päätteeksi A-nuorten Suomen-mestaruuden.
Arizona Coyotes varasi Rädyn viidennellä kierroksella 151. pelaajana . Ennen tätä, toukokuussa 2019, hän teki Kärppien kanssa kolmivuotisen SM-liigasopimuksen. Räty teki miesten pääsarjadebyyttinsä Mestarien liigan avauskierroksella 30. elokuuta 2019 ranskalaista Brûleurs de Loups de Grenoblea vastaan. Hänet merkittiin Kärppien nelosketjun oikeaan laitaan Tino Metsävainion ja Otto Karvisen viereen. Räty sai ottelussa jääaikaa 10.21 minuuttia. SM-liigadebyyttinsä hän teki kauden 2019–2020 kuudennella kierroksella 24. syyskuuta 2019 vieraissa Tapparaa vastaan, jolloin myös Rädyn pikkuveli Aatu teki liigadebyyttinsä. Veljeksille avautui paikka Kärppien kokoonpanosta, kun Jussi Jokinen määrättiin pelikieltoon ja Janne Pesonen kärsi pienestä vammasta. Heidät merkittiin joukkueen kakkosketjuun yhdessä Jari Sailion kanssa, jossa Aku Räty pelasi oikeassa laidassa. Hän sai ottelussa jääaikaa 15.22 minuuttia. Räty teki ottelussa myös liigauransa avausmaalin ylivoimalla veljensä Aatun syötöstä. Hän keräsi ottelusta teholukeman –1. Teemu Virkkunen valitsi Rädyn ottelun Alumnien tähtien kolmostähdeksi. Kaikkiaan hän pelasi SM-liigan tulokaskaudellaan 32 runkosarjaottelua tehopistein 2+5=7. CHL:ssä Räty pelasi kaksi ottelua ilman tehopisteitä. Hän pelasi osan kaudestaan vielä myös Kärppien A-nuorissa.
Räty pelasi alkukaudella 2020–2021 kaksi ottelua Kärppien U20-joukkueessa ennen SM-liigakauden alkua syyskuussa 2020. Hän oli kuitenkin käsivamman vuoksi sivussa lokakuun lopulle. Räty ei tehnyt vielä lopullista läpimurtoaan SM-liigatasolle ja hän pelasi lähinnä rotaatioroolissa 36 runkosarjaottelua tehopistein 4+3=7 ja neljä pudotuspeliottelua ilman tehopisteitä. Rädyn runkosarjan teholukema –9 oli Aleksi Mustosen ohella Kärppien heikoin. Kaudella 2021–2022 hän otti kehitysaskeleita SM-liigassa ja pelasi 56 runkosarjaottelua tehopistein 11+11=22 sekä seitsemän pudotuspeliottelua tehopistein 1+1=2.
Kaudeksi 2022–2023 Räty siirtyi kaksivuotisella sopimuksella Ilvekseen. Hän otti seuraavan askeleen urallaan ja otti kauden edetessä paikan joukkueen ykkösketjussa Petri Kontiolan ja Henrik Haapalan vierestä. Räty teki runkosarjassa tehot 18+24=42. Hän oli Ilveksen toiseksi paras maalintekijä Joona Ikosen jälkeen. Räty voitti myös koko SM-liigan tehotilaston lukemalla +26 ja hänet palkittiin Matti Keinonen -palkinnolla. Jatkoaika.com-verkkolehden toimittaja Patrik Oksasen mukaan kokemuksen puute tuli hänellä kuitenkin esille pudotuspeleissä, jossa Räty teki kymmenessä ottelussa vain yhden maalin ensimmäisessä puolivälieräottelussa. Hän voitti kauden päätteeksi SM-pronssia.
Toukokuussa 2023 Räty solmi kaksivuotisen NHL-tulokassopimuksen Arizona Coyotesin kanssa. Hän pelasi kauden 2023–2024 lähes kokonaan AHL:ssä Tucson Roadrunnersissa tehden 55 runkosarjaottelussa 15 maalia ja yhteensä 44 tehopistettä. Räty oli joukkueen paras syöttäjä ja toiseksi paras pistemies Josh Doanin jälkeen. Pudotuspeleissä hän pelasi kaksi ottelua ilman tehopisteitä. Räty teki NHL-debyyttinsä runkosarjan päätöskierroksella 18. huhtikuuta 2024 Edmonton Oilersia vastaan Coyotesin seurahistorian viimeisessä ottelussa ennen muuttoa Utahiin. Hän sai ottelussa yhden syöttöpisteen. Alkukauden 2024–2025 Räty pelasi kokonaan Roadrunnersin AHL-joukkueessa tehden 50 ottelussa neljä maalia ja 19 tehopistettä, kunnes maaliskuussa 2025 hänet kaupattiin yhdessä puolustaja Shea Weberin ja Victor Söderströmin pelaajaoikeuksien kanssa Chicago Blackhawksiin vaihdossa vuoden viidennen kierroksen varausvuoroon. Hän pelasi loppukauden AHL:n Rockford IceHogsissa tehden 15 runkosarjaottelussa kuusi tehopistettä.
Rädyn NHL-sopimuksen ollessa katkolla, hän palasi kaudeksi 2025–2026 SM-liigaan ja kasvattajaseuraansa Kärppiin kaksivuotisella sopimuksella.
Maajoukkueura.
Räty pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi pronssiin. Vuoden 2020 turnauksessa hänet valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi, kuten myös vuoden 2021 turnauksessa Saksaa vastaan pelatun avausottelun päätteeksi. Räty pelasi myös alle 18-vuotiaiden MM-kilpailuissa vuonna 2019 ja Hlinka Gretzky Cupissa vuonna 2018. Yhteensä hän on pelannut 25 nuorten ja 47 poikien maaottelua.
Pelityyli.
"Future Considerations" -sivuston mukaan Räty on työteliäs laitahyökkääjä, joka ei kaihda mennä kulmatilanteisiin ja on hyvä kaksinkamppailuissa yksi vastaan yksi -tilanteissa. "Hockeyprospect.com" -sivuston mukaan hän on tehokas karvaaja, joka on nopea luistelija, hyvä kiihdyttämään. Rädyllä on hyvä huippunopeus, jolla hän luo painetta kiekolliseen vastustajaan.
Muuta.
Rädyn pikkuveli Aatu pelaa NHL-seura Vancouver Canucksin organisaatiossa. Veljekset pelasivat yli vuoden ikäerostaan huolimatta lähes kaikki juniorivuotensa samoissa joukkueissa ja usein myös samoissa ketjuissa. Heidän isänsä Tuomo Räty pelasi omalla urallaan hyökkääjänä yhteensä 71 SM-liigaottelua JyP HT:ssä. Hän on myöhemmin valmentanut poikiaan Kärppien junioreissa.
Aku Räty valmistui ylioppilaaksi Kastellin urheilulukiosta syksyllä 2020.